Царква Сьвятога Ўладзімера (Горадня)

Царква Сьвятога Ўладзімера — помнік гісторыі канца XIX стагодзьдзя (мураўёўка) у Горадні. Знаходзіцца ў Занёманскім прадмесьці пад адрасам вуліца Перамогі, 5. Дзее. Твор архітэктуры расейскай эклектыкі. Аб’ект Дзяржаўнага сьпісу гістарычна-культурных каштоўнасьцяў Беларусі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Занёманскім прадмесьці Горадні збудавалі ў 1896 годзе паводле праекту расейскага архітэктара Івана Плотнікава. Архітэктура Прыклад эклектычнай царкоўнай архітэктуры Расейскай імпэрыі. Аб’ёмна-прасторавая кампазыцыя складаецца з 2-яруснай званіцы і асноўнага аб’ёму зь 5-граннай апсыдай. Асноўны аб’ём накрываецца 4-схільным дахам, званіца завяршаецца шатром з купалам-цыбулінай. Аконныя праёмы аркавыя і лучковыя. Сьцены пэрымэтрам завяршаюцца зубчастым пасам, філёнгавым фрызам і прафіляваным карнізам. На бакавых фасадах невялікія кілападобныя франтоны. Цокаль дэкаруецца філёнгамі і прафіляванымі цягамі. Архітэктура зьмяшчае стылізаваныя элемэнты дэкору дойлідзтва Маскоўскай дзяржавы: закамары, кілападобныя аркі, крыжовыя і аркавыя нішы, кутнія калёнкі, ліштвы вокнаў ды іншае. Унутраная прастора перакрываецца роўнай стольлю. Дэкаратыўны акцэнт інтэр’еру — драўляны іканастас. Крыніцы Літаратура Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Сьвятога Ўладзімера , Radzima.org